ທ່ານ ເຊ​ເລັນ​ສ​ກີ ກ່າວ​ວ່າ ການ​ຕໍ່​ສູ້​ໃນ​ເມືອງ ຊີ​ວີ​ໂຣ​ໂດ​ເນັດ​ສ໌ ແມ່ນ​ນຶ່ງ​ໃນ​ການ​ຕໍ່​ສູ້​ທີ່​ຍາກ​ທີ່​ສຸດ​ຂອງ​ສົງ​ຄາມ
ກອງ​ກຳ​ລັງ​ຢູ​ເຄ​ຣ​ນ ໄດ້​ຖືກ​ບັງ​ຄັບ​ໄດ້​ຖອນ​ອອກ​ໄປ​ເຂດນອກ​ຂອງ​ເມືອງ ຊີ​ວີ​ໂຣ​ໂດ​ເນັດ​​ສ໌ ໃນ​ວັນ​ພຸດ​ວານນີ້ ຍ້ອນ​ການ​ໂຈມ​ຕີ​ທີ່​ດຸ​ເດືອດ​ຂອງ ຣັດ​ເຊຍ.
ປະທານາທິບໍດີ ຢູເຄຣນ ທ່ານ ໂວໂລດີເມຍ ເຊເລັນສກີ ໄດ້ກ່າວວ່າການຕໍ່ສູ້ເພື່ອເມືອງ ຊີວີໂຣໂດເນັດສ໌ ທາງພາກຕາເວັນອອກຂອງປະເທດ ແມ່ນ “ນຶ່ງໃນການຕໍ່ສູ້ທີ່ຫຍຸ້ງຍາກທີ່ສຸດ” ຂອງສົງຄາມ, ໃນຂະນະທີ່ໄດ້ກ່າວຢ້ຳເຖິງຄວາມສຳຄັນຂອງມັນໃນພາກພື້ນ ດອນບາສ ທີ່ສຳຄັນນັ້ນ ທ່ານ ເຊເລັນສກີ ໄດ້ກ່າວໃນຄຳປາໄສທາງວິດີໂອໃນຕອນແລງວານນີ້ວ່າ “ສ່ວນໃຫຍ່, ຊະຕາກຳຂອງພາກພື້ນ ດອນບາສ໌ ຂອງພວກເຮົາແມ່ນໄດ້ຖືກຕັດສິນຢູ່ທີ່ນັ້ນ ” ກອງກຳລັງຢູເຄຣນ ໄດ້ຖືກບັງຄັບໄດ້ຖອນອອກໄປເຂດນອກຂອງເມືອງ ຊີວີໂຣໂດເນັດສ໌ ໃນວັນພຸດວານນີ້ ຍ້ອນການໂຈມຕີທີ່ດຸເດືອດຂອງ ຣັດເຊຍ ຫຼາຍວັນທີ່ຜ່ານມາ, ກອງກຳລັງ ຢູເຄຣນ ໄດ້ເປີດການໂຈມຕີຕອບໂຕ້ທີ່ໄດ້ເຮັດໃຫ້ເຂົາເຈົ້າຄວບຄຸມປະມານເຄິ່ງນຶ່ງຂອງເມືອງນັ້ນ, ແຕ່ຜູ້ປົກຄອງພາກພື້ນລູຮານສ໌ ທ່ານ ເຊີຮີ ໄຮໄດ ໄດ້ກ່າວຕໍ່ອົງການຂ່າວ RBC-Ukraine ວ່າ ເວລາທີ່ ຣັດເຊຍ ໄດ້ເລີ່ມກວາດລ້າງເມືອງດັ່ງກ່າວດ້ວຍການລະດົມຍິງ ແລະ ໂຈມຕີທາງອາກາດນັ້ນ, ມັນບໍ່ມີເຫດຜົນທີ່ຈະຢູ່ຕໍ່ໄປ ທ່ານ ໄຮໄດ ໄດ້ກ່າວວ່າ “ຕອນນີ້ກອງກຳລັງຂອງພວກເຮົາມີແຕ່ໄດ້ຄວບຄຸມເຂດນອກຂອງເມືອງດັ່ງກ່າວອີກຄັ້ງນຶ່ງ ແຕ່ການຕໍ່ສູ້ແມ່ນກຳລັງດຳເນີນຢູ່, ກອງກຳລັງຂອງພວກເຮົາແມ່ນກຳລັງປ້ອງກັນເມືອງ ຊີວີໂຣໂດເນັດສ໌, ມັນເປັນໄປບໍ່ໄດ້ທີ່ຈະເວົ້າວ່າ ຣັດເຊຍ ໄດ້ຄວບຄຸມເມືອງດັ່ງກ່າວທັງໝົດ ” ທ່ານໄດ້ຍອມຮັບຄວາມຫຍຸ້ງຍາກສຳລັບກອງກຳລັງ ກີຢິບ, ໂດຍໄດ້ກ່າວຕໍ່ອົງການຂ່າວ AP ວ່າ, ທຸກຢ່າງທີ່ກອງທັບບົກຣັດເຊຍມີຄື ປືນໃຫຍ່, ປືນຄົກ, ລົດຖັງ, ເຮືອບິນ ທັງໝົດນັ້ນ, ເຂົາເຈົ້າໄດ້ໃຊ້ມັນຢູ່ໃນເມືອງ ຊີວີໂຣໂດເນັດສ ເພື່ອທີ່ຈະກວາດລ້າງເມືອງດັ່ງກ່າວອອກໄປຈາກໜ້າໂລກ ແລະ ຍຶດເອົາມັນຢ່າງສິ້ນເຊີງ ” ທ່ານ ໄຮໄດ ໄດ້ລະບຸວ່າກອງກຳລັງ ຢູເຄຣນ ອາດຖອນກັບໄປຕຳແໜ່ງທີ່ສາມາດປ້ອງກັນໄດ້, ເຊັ່ນເມືອງ ລີຊີຈານສ໌, ເຊິ່ງແມ່ນເມືອງທີ່ຕັ້ງຢູ່ຂ້າມແມ່ນ້ຳ ຊີເວີສກີ ໂດເນັດສ໌, ຕັ້ງຢູ່ພື້ນທີ່ໆສູງກວ່າ ທ່ານໄດ້ແນະນຳກ່ອນໜ້ານີ້ວ່າ ກອງກຳລັງ ກີຢິບ ຈະຖອນກັບເພື່ອຫຼີກລ່ຽງການຖືກປິດລ້ອມ ຫຼັງຈາກຫຼາຍອາທິດຂອງການເພັ່ງເລັ່ງການໂຈມຕີຂອງເຂົາເຈົ້າໃສ່ພາກຕາເວັນອອກຂອງ ຢູເຄຣນ ນັ້ນ, ລັດຖະມົນຕີປ້ອງກັນປະເທດ ຣັດເຊຍ ທ່ານ ເຊີເກ ຊອຍກູ ໄດ້ກ່າວໃນວັນອັງຄານວານນີ້ວ່າ ກອງກຳລັງ ຣັດເຊຍ ຕອນນີ້ໄດ້ຄວບຄຸມ 97 ເປີເຊັນຂອງແຂວງ ລູຮານສ໌